ይሄው ጣፋጭ ዜማ በግሩም ሁኔታ በላስቲክ ከረጢት ታሽጎ፣ በአስር ሳንቲም ይሸጥ ለነበረው የወንጂ ስኳር ማስተዋወቂያነት ይውል እንደነበርም ትዝ ይለኛል። ብዙው ሰው የስኳርን ጣዕም ገና በስፋት ማጣጣም ደረጃ ላይ ባልደረሰበት በዚያ ዘመን፣ ወንጂ ስኳር ይተዋወቅ የነበረው በካሚዮን፣ ሠፈር ለሠፈር እየዞሩ፣ የልመና ያህል በተፈላ ቡና በሚያባብሉ “አቅማሾች” አማካይነት ነበር። አቅማሾቹ የእኛን የውሪዎቹን ቀልብ ይማርኩ የነበረው አንዴ ተልሳ የምታልቅ የመዳፍ ላይ ስኳር በመቸር ሲሆን ለታላላቆቻችን ደግሞ አንድ አቦል ቡና ከአንድ ከረጢት ወንጂ ስኳር ጋር በመለገስ ነበር፡፡ እውነትነቱን ተጠራጥረው፣ “ተረት ተረት” ለሚሉኝ ተረበኞች መልሴ፣ “ደጉ ዘመን” የሚል ይሆናል፡፡
